## Odluka o kriterijima i uvjetima za preuzimanje oglasa objavljenih od strane Hrvatskoga zavoda za zapoš­ljavanje

### NN 146/2012 (28.12.2012.), Odluka o kriterijima i uvjetima za preuzimanje oglasa objavljenih od strane Hrvatskoga zavoda za zapoš­ljavanje

HRVATSKI ZAVOD ZA ZAPOŠLJAVANJE

3165

Na temelju članka 1. stavka 4. i 5. Pravilnika o obavljanju djelatnosti u svezi sa zapošljavanjem (»Narodne novine« br. 19/11.) i članka 20. Statuta Hrvatskoga zavoda za zapošljavanje (»Narodne novine« br. 109/12.), Upravno vijeće Hrvatskoga zavoda za zapošljavanje na sjednici održanoj 19. 12. 2012. godine donijelo je

ODLUKU

O KRITERIJIMA I UVJETIMA ZA PREUZIMANJE OGLASA OBJAVLJENIH OD STRANE HRVATSKOGA ZAVODA ZA ZAPOŠLJAVANJE

Članak 1.

(1) Ovom Odlukom uređuju se kriteriji i uvjeti za sklapanje i raskid sporazuma o preuzimanju oglasa ponuda i potražnje za obavljanje poslova i usluga od strane Hrvatskoga zavoda za zapošljavanje (u daljnjem tekstu: Zavod) i preuzimatelja oglasa, objavljenih od strane Hrvatskoga zavoda za zapošljavanje (u daljnjem tekstu: oglašivač preuzimatelj).

(2) Oglas predstavlja prijavu potrebe za radnikom od strane poslodavca.

Članak 2.

(1) Oglašivač preuzimatelj može preuzimati sve oglase objavljene od strane Zavoda putem elektroničkog medija i putem tiska, a uz prethodnu suglasnost poslodavca koji je Zavodu dostavio prijavu potrebe za radnikom.

(2) Za preuzimanje oglasa iz stavka 1. ovoga članka oglašivač preuzimatelj ne plaća naknadu Zavodu.

(3) Za objavu oglasa iz stavka 1. ovoga članka Zavod ne plaća naknadu oglašivaču preuzimatelju.

Članak 3.

(1) Oglašivač preuzimatelj ne može podatke iz oglasa iz članka 2. stavka 1. ove Odluke koristiti u druge svrhe.

(2) Oglašivač preuzimatelj ne može bez prethodne pisane suglasnosti Zavoda omogućiti trećim osobama preuzimanje oglasa iz članka 2. stavka 1. ove Odluke.

Članak 4.

Zavod i oglašivač preuzimatelj zaključit će sporazum o preuzimanju oglasa.

Članak 5.

(1) Sporazum iz članka 4. ove Odluke zaključuje se na neodređeno vrijeme.

(2) Sporazum može raskinuti svaka strana u bilo koje vrijeme uz pisanu obavijest o raskidu sporazuma drugoj strani s otkaznim rokom od 15 dana od dana primitka pisane obavijesti o raskidu sporazuma.

Članak 6.

(1) Oglašivač preuzimatelj će osigurati tehničke preduvjete kako bi se preuzeti oglasi o slobodnim radnim mjestima objavljeni na web-stranici Zavoda ažurirali na dnevnoj bazi sukladno dinamici ažuriranja preuzetih oglasa u bazi Zavoda.

(2) Zavod će obavijestiti oglašivača preuzimatelja o važnoj izmjeni oglasa objavljenih na web-stranici Zavoda.

Članak 7.

(1) Zavod će oglašivaču preuzimatelju omogućiti preuzimanje i objavu slobodnih radnih mjesta objavljenih na web stranici Zavoda i objavu istih na web-stranici ili u tisku oglašivača preuzimatelja, uz naznačen izvor i logo Zavoda.

(2) Zavod će na svojoj web-stranici osigurati poveznicu (link) na ponudu slobodnih radnih mjesta objavljenih na web-stranici oglašivača preuzimatelja.

Članak 8.

(1) Oglašivač preuzimatelj koji je preuzeo oglase objavljene od strane Zavoda putem elektroničkog medija će omogućiti brojčano praćenje pregleda oglasa koji su preuzeti od Zavoda kao i dostavljati Zavodu mjesečna izvješća o broju pregleda oglasa koji su preuzeti od Zavoda.

(2) Oglašivač preuzimatelj koji je preuzeo oglase objavljene od strane Zavoda putem elektroničkog medija će osigurati prostor na svojoj web-stranici na kojoj će Zavod moći objavljivati svoje vijesti, novosti i aktualna događanja.

Članak 9.

(1) Ova Odluka stupa na snagu osmoga dana od dana objave u »Narodnim novinama«.

(2) Stupanjem na snagu ove Odluke prestaje važiti Odluka o kriterijima i uvjetima za preuzimanje oglasa objavljenih od strane Hrvatskoga zavoda za zapošljavanje od 14. 7. 2011. godine (»Narodne novine« broj 86/11).

Klasa: 023-01/12-01/03

Urbroj: 344-01/1-12-162

Zagreb, 19. prosinca 2012.

Predsjednica

Upravnoga vijeća

Tatjana Dalić, v. r.

Odluka, NN 146/2012-3165